કવિતા કૂંપળ જેટલી નાજુક ભલે હોય પણ જયારે એ અસ્તિત્વને ફાડીને ઉગે છે ત્યારે જાત સાથેનો અકથ્ય સંવાદ જે વણકહ્યા પડળો ખોલી નાખે છે એ મૂંઝારો અને બાદમાં થતો છુટકારો અહીં બખૂબી ઝીલાયો છે. કાચી ઉંમરે ધાર્મિક સ્કૂલમાં પોતે આધ્યાત્મિક રીતે જાગૃત નથી થઇ એ વિષે સ્પષ્ટવક્તા બનીને શાંત બળવો પોકારવાની વાત હોય કે પછી સમયાંતરે સમાજ / યુદ્ધ / લિંગભેદ / ચર્ચ અને તેના પ્રાયશ્ચિતના એકરાર’ની રીતો કે પિતૃસત્તાક માનસિકતા / ભાઈનો રોમેન્ટિક દંભ કે સંયુક્ત પરિવાર અને પ્રેમાળ વત્તા સમજદાર બહેનનો સતત સહયોગ કે બૌદ્ધિક અને સ્પષ્ટવક્તા એવી મિત્રનો સાથ અને વિયોગ કે હૃદયભંગ પછી પોતાની અત્યંત પીડાદાયી એવી બીમારી હોય . . . સતત સ્વ’માંથી એક વમળ ઉઠ્યું છે , કૈક વછૂટ્યું છે , એક કાવ્ય ફૂંટયુ છે. અને એ જ સઘળા કાવ્યો અદભુત વોઇસઓવરમાં જયારે એમિલી ઉર્ફે Cynthia Nixon બોલે છે ત્યારે ઘડીક તો શાંત નદીના પ્રવાહમાં પવનની લહેરખીઓ અડી ગયાનો અહેસાસ થઇ આવે છે ~ અલૌકિક ને અદભુત !